《钝轩为俞四蜚声画雪中高士图索题》
清代·全祖望

高士爱冬不爱春，落落冬心冷愈醇。坐笑春风野马尘，自冬发春乃长新。

千山万径踪迹绝，冰瓯清绝见天根。寒厓之黍抱冻蹲，中有鸿濛木介痕。

百昌不复能氤氲，谁知老子心脾愈净骨愈尊。是谁滕六谁葛三，造化小儿遣来伴吟魂。

山鬼飒飒噤不语，但见峥嵘鹿角横黄昏。暗香疏影自怡悦，忽然老雀一声戛然下天门。

力能通乾而流坤，万籁尽泯我独存。底问北枝为弟南枝昆，冬耶春耶一笑归混敦。

作者简介：全祖望（1705-1755），清代著名史学家、文学家，浙东学派重要代表，字绍衣，号谢山，学者称谢山先生，浙江鄞县（今鄞州区洞桥镇沙港村）人。曾主讲于浙江蕺山书院，广东端溪书院。上承清初黄宗羲经世致用之学，博通经史，在学术上推崇黄宗羲、万斯同，于南明史实广为搜罗纂述，贡献甚大，其著作极为丰富，达35部，400多卷，且大多数学术著作用力极深。其主要著作有：《鲒埼亭集》、《困学纪闻三笺》、《七校水经注》、《续甬上耆旧诗》、《经史问答》、《读易别录》、《汉书地理志稽疑》、《古今通史年表》等。